ავსტრიის ეროვნული საფეხბურთო ნაკრები

}

ავსტრიის ეროვნული საფეხბურთო ნაკრები — ეროვნული გუნდი, რომელიც წარმოადგენს ავსტრიას საერთაშორისო ტურნირებზე და შეხვედრებზე ფეხბურთში. ნაკრების კონტროლს და ხელმძღვანელობას ახორციელებს ავსტრიის საფეხბურთო კავშირი, რომელიც ფიფას წევრია 1905 წლიდან, ხოლო უეფას წევრი — 1954 წლიდან.

ავსტრიის ეროვნულმა ნაკრებმა პირველი საერთაშორისო მატჩი 1902 წელს უნგრეთის ეროვნულ ნაკრებთან გამართა, რომელიც 5–0 მოიგო. ეროვნული ნაკრების ისტორიაში პირველი დიდი წარმატების პერიოდი 1930-იან წლებს უკავშირდება, როდესაც ის ავსტრიელი სპეციალისტის ჰუგო მაისლის ხელმძღვანელობით თამაშობდა, და დაიწყო 1931 წლის 16 მაისს შოტლანდიის ეროვნულ ნაკრებთან გამარჯვებით, რომლისთვისაც ეს მატჩი პირველი მარცხი იყო ბრიტანეთის კუნძულების გარეთ. 1938 წელს, ავსტრიის ანშლუსის შემდეგ, ავსტრიის ნაკრები დაიშალა, ხოლო მისი ზოგიერთი მოთამაშე გერმანიის ეროვნულ გუნდს შეუერთდა. მეორე მსოფლიო ომის შემდეგ ავსტრიის ნაკრებმა კვლავ წარმატებით განაგრძო გამოსვლა საერთაშორისო ასპარეზზე, რამაც კულმინაციას 1954 წლის მსოფლიო ჩემპიონატზე მიაღწია, სადაც ავსტრიამ მესამე ადგილი დაიკავა. თუმცა ამის შემდეგ დაიწყო წარუმატებლობის ხანგრძლივი პერიოდი. გუნდის ისტორიაში მომდევნო შედარებითი აღმავლობის პერიოდი 1978 წლის მსოფლიო ჩემპიონატზე მოვიდა, სადაც ავსტრიელებმა პირველ ჯგუფურ ეტაპზე სამიდან ორი მატჩი მოიგეს და შემდეგ ეტაპზე პირველი ადგილიდან გავიდნენ, ხოლო მეორე ჯგუფურ ეტაპზე მსოფლიოს მოქმედი ჩემპიონები, დასავლეთ გერმანიის ნაკრები დაამარცხეს. ბოლოჯერ ავსტრიის ნაკრებმა 1998 წლის საფრანგეთის მსოფლიო ჩემპიონატზე იასპარეზა, სადაც ჯგუფური ეტაპიდან გასვლა ვერ შეძლო. 2008 წელს ავსტრია (შვეიცარიასთან ერთად) ევროპის ჩემპიონატის ფინალური ტურნირის ერთ-ერთი ორგანიზატორი ქვეყანა იყო, სადაც მასპინძელი გუნდები ავტომატურად ხვდებიან კვალიფიკაციის გარეშე. თუმცა საშინაო ტურნირზე ავსტრიის ნაკრებმა შვეიცარიის ეროვნული გუნდის მსგავსად ჯგუფური ეტაპის დაძლევა ვერ შეძლო. გუნდმა 2016 წლის ევროპის ჩემპიონატზეც იასპარეზა, თუმცა, ისევე როგორც საშინაო ევრო 2008-ზე, ჯგუფიდან ამჯერადაც ვერ გავიდა. უკეთესი შედეგი აჩვენა 2021 წელს, როდესაც ისტორიაში პირველად, 2020 წლის ევროპის ჩემპიონატზე 1/8 ფინალში გავიდა.

ავსტრიის ეროვნული გუნდი საშინაო მატჩებს ძირითადად ვენის ერნსტ ჰაპელის სტადიონზე ატარებს. 2024 წლის 24 ოქტომბრის მდგომარეობით, ავსტრიის ეროვნული ნაკრები ფიფას რეიტინგში 23-ე ადგილზეა.

ისტორია
ფეხბურთმა ავსტრიაში გავრცელება 1890-იანი წლების დასაწყისში — ინგლისიდან დაიწყო. პირველი საფეხბურთო მატჩი ავსტრიის უძველეს საფეხბურთო კლუბებს — „კრიკეტერსა“ და „ვიენას“ შორის — 1894 წელს გაიმართა. ვენაში ფეხბურთის გავრცელებასა და განვითარებაში განსაკუთრებით აქტიური როლი ითამაშა ინგლისის ჩემპიონატის ყოფილმა მოთამაშემ, ბრიტანელმა მარკ ნიკოლსონმა, რომელიც იმ პერიოდში ავსტრიაში ცხოვრობდა და მოღვაწეობდა. 1898 წლის 18 დეკემბერს მან მოაწყო მატჩი ვენელ ინგლისელებსა და ადგილობრივ მაცხოვრებლებს შორის ქალაქის პარკ „პრატერში“. „ვენელები“ თამაშობდნენ თეთრ მაისურებსა და შავ შორტებში, საიდანაც ავსტრიის ნაკრების ოფიციალური ფერები იღებს სათავეს (შედარებით ახლო წარსულში წითელ-თეთრ-წითელი კომბინაციით შეიცვალა). ავსტრიის ნაკრებმა პირველი საერთაშორისო მატჩი 1901 წლის 8 აპრილს შვეიცარიის ნაკრების წინააღმდეგ გამართა; თუმცა ორივე ქვეყნის ფეხბურთის ფედერაცია ამ თამაშს არაოფიციალურად მიიჩნევს. შეხვედრა ორგანიზებული იყო თანამედროვე ავსტრიის საფეხბურთო კავშირის წინამორბედის, ავსტრიის საფეხბურთო კავშირის მიერ, რომელიც დაარსდა მხოლოდ ერთი წლით ადრე, მისი დამფუძნებელი და პირველი თავმჯდომარე იყო მარკ ნიკოლსონი. ავსტრიის ნაკრები ამ მატჩში წარმოდგენილი იყო იმ დროის სამი უმსხვილესი ვენური კლუბის — „ვიენას“, „კრიკეტერისა“ და „ვიენერ ატლეტიკსპორტკლუბის“ მოთამაშეებით. „ვენის ნაკრებს“ მანამდეც ჰქონდა გამართული მატჩები უცხოურ გუნდებთან, თუმცა ამ შეხვედრებში მათ მეტოქეებს არა სანაკრებო, არამედ საკლუბო გუნდები წარმოადგენდნენ.

ავსტრიის ნაკრების პირველი ოფიციალურად აღიარებული საერთაშორისო მატჩი — როგორც შეხვედრა ვენისა და ბუდაპეშტის ნაკრებებს შორის გაიმართა — 1902 წლის 10 ოქტომბერს. ეს მატჩი მსოფლიო ფეხბურთის ისტორიაში ითვლება ბრიტანეთის კუნძულების ფარგლებს გარეთ ნაკრებ გუნდებს შორის გამართულ პირველ მატჩად. შეხვედრა ავსტრიელებმა 5–0 მოიგეს. ხუთიდან სამი გოლი ავსტრიული ფეხბურთის იმ პერიოდის პირველმა „ვარსკვლავმა“ იოჰან სტუდნიჩკამ გაიტანა. მომდევნო ათწლეულებში ავსტრიისა და უნგრეთის გუნდებს შორის მატჩები წელიწადში ორჯერ იმართებოდა — ერთხელ ვენაში, ხოლო მეორედ — ბუდაპეშტში. ეს შეხვედრები პრინციპული მეტოქეობით გამოირჩეოდა და საფეხბურთო წლის კულმინაციად ითვლებოდა. მაშინდელი ავსტრიის ნაკრები მხოლოდ პირობითად შეიძლება შედარდეს ახლანდელს, რადგან მის შემადგენლობაში მოთამაშეებს — მათი ენობრივ-ეთნიკური კუთვნილებისა და წარმომავლობის მიუხედავად — მთელი ცისლეიტანიიდან (ავსტრია-უნგრეთის არაუნგრული ნაწილი) იძახებდნენ. კერძოდ, ავსტრიის ნაკრების შემადგენლობაში დიდი რაოდენობით ჩეხებიც თამაშობდნენ. ავსტრიის ნაკრებისთვის პირველი მნიშვნელოვანი საერთაშორისო შეჯიბრება 1912 წლის ზაფხულის ოლიმპიური თამაშები იყო, რომელიც სტოკჰოლმში ჩატარდა. გერმანიის, ნორვეგიისა და იტალიის ნაკრებებთან გამარჯვების, ხოლო ნიდერლანდებისა და უნგრეთის ნაკრებებთან დამარცხების შემდეგ, ავსტრიის ნაკრებმა საბოლოოდ ტურნირზე მეექვსე ადგილი დაიკავა.

პირველი მსოფლიო ომის დროს ავსტრიაში საფეხბურთო საქმიანობა თითქმის არ შეჩერებულა. ამ პერიოდში ეროვნული გუნდის მთავარი მწვრთნელის უგო მეისლის არყოფნის პირობებში, რომელიც იტალიის ფრონტზე იბრძოდა, გუნდის სათავეში „ვიენის“ ყოფილი მცველი ჰაინრიხ რეჩური იდგა. თუმცა, ომის დროს ეროვნული ნაკრების მონაწილეობით მატჩების გამართვა მხოლოდ იმავე უნგრეთთან და ნეიტრალურ შვეიცარიასთან იყო შესაძლებელი.

შემადგენლობა
|-----
! ="9" ="#03" ="" |
|----- ="#"

|-----
! ="9" ="#03" ="" |
|----- ="#"

|-----
! ="9" ="#03" ="" |
|----- ="#"

რეკორდები
ჩატარებული მატჩები
ბომბარდირები
გალერეა